Andreas Brännström

Andreas Simon Brännström (født 1994) er en svenskfødt norsk politiker (FrP). Tidligere har han hatt verv som 1. nestformann i Fremskrittspartiets Ungdom i perioden 2018–2020 og formann i perioden 2020–2022; han ble etterfulgt av Simen Velle.

Siden 2019 har han vært innvalgt som bystyrerepresentant i Sarpsborg kommune. Han er opposisjonsleder i utvalg for kultur og oppvekst, og ved avgang som formann i FpU, trådte han til for å overta som gruppeleder for Sarpsborg FrP.

Oppvekst og utdanning 
Brännström ble født den 9. februar 1994 i Uppsala i Sverige, og vokste opp i Sarpsborg i Norge. Han gikk på Greåker videregående skole, hvor han var elevrådsleder fra 2011 til 2012. Han studerte senere statsvitenskap ved Høgskolen i Østfold og samfunnsgeografi ved Universitetet i Oslo.

Politikk og aktivisme 
Han hadde verv som fylkesformann i Oslo Fremskrittspartiets Ungdom fra 2016 til 2018. Han var 1. nestformann i FpU fra 2018 til 2020, og ble formann i FpU den 22. august 2020. Under FpUs landsmøte den 10. april 2022 ble Simen Velle valgt som ny frontfigur i FpU med tittelen leder; Brännström ble dermed den siste formannen i FpU.

Brännström har tidligere også sittet i landsstyret til Elevorganisasjonen og hadde tillitsverv som politisk nestleder fra 2011 til 2012.

Han antydet at homofili er en sykdom, og i en diskusjon om Pride-parader i 2020 skrev han i en lukket FpU-gruppe at «Psykisk-diagnose-tog foran slottet og Karl Johan vil vi ikke ha noe av» som daværende formann. Brännström har senere beklaget for meldingen og gått i Pride-tog.

Referanser

Eksterne lenker 
 
 

FpUs ledelse
Lokalpolitikere i Sarpsborg
Alumni fra Høgskolen i Østfold
Alumni fra Universitetet i Oslo